ÅRSMELDING FRA SPORTSLIGKOMITE 2025/2026
Årets skisesong har, som de forrige sesongene, vært preget av mye aktivitet, men denne sesongen med stabile snøforhold i lysløypa gjennom store deler av vinteren. Dette har medført at vi har fått gjennomført mye kjærkommen aktivitet på ski i eget anlegg! Dette er spesielt viktig for rekrutering av yngre utøvere, men også viktig for å redusere totalbelastningen for våre eldre utøvere. Mindre bilkjøring og mindre utenomsportslig tidsfordriv.
Blommen og Vulusjøen er benyttet til en viss grad i forbindelse med trening, spesielt i overgangen mellom høst og vinter. Men også Blommen har slitt med å holde skiføre gjennom vintersesongen, spesielt sent på sesongen når vi kunne forventet at kunstsnøen kunne reddet treninger og sene konkurranser. I år har det vært lange perioder med kuldegrader, og forholdene for produksjon har vært svært gode. Med bakgrunn i avtalen med SIL Blommen, er sportslig betenkt over verdien av denne når det ikke sikres skiforhold i en slik vintersesong.
Løypemannskapet i skilaget har lagt ned en stor innsats, slik at vi får gjennomført trening og renn på hjemmebane. 
Lille Arnljot Gelline ble gjennomført med ca. 100 startende. Jevnt fordelt i alle aldersklasser. NAVA-sprinten ble ikke arrangert. Verdalshelga (skiskyting) ble arrangert i samarbeid med Stiklestad IL. På grunn av snømangel i Blommen ble arrangementet kortet ned til en dag, og flyttet til Steinkjer skistadion. Rennet ble arrangert som fellesstart KM NTSSK/STSSK samt Trøndercup 6.
Arnljot Gelline-traseen har vært pakket gjennom vinteren. Til stor glede for mosjonister og turgåere. Dessverre måtte AG flyttes fra opprinnelig 1.mars til 21.mars. Dette medførte at skiføret forvant, og rennet måtte avlyses for 3.året på rad. Det er også lagt ned en betydelig innsats i traseen med skogrydding og brobygging. Det er en utfordring å stå som arrangør av skirenn, når det meste av arrangørstaben er bortreist på arrangementer både nært og fjernt.
I år ble det arrangert NM langrenn på Steinkjer. Her stilte Vinne Skilag med lag på herrestafetten. Våre utøvere fikk brynt seg mot sterk motstand, men opplevelsen var positiv og gav mersmak. Det er alltid inspirerende å gå NM-stafett, spesielt når NM arrangeres lokalt.
Deltagelse utenfor Vinne har vært stor, og mange løpere har deltatt på langrenn og skiskyting, både lokalt, på kretsnivå og nasjonalt.
Vi må rette en stor takk til alle funksjonærer og støtteapparat som har bidratt til at vi har fått gjennomført så mye aktivitet som vi har gjort i år.

Treninger, arrangement og samlinger sommer og høst:
· Det har ikke vært tilbud om regelmessige fellestreninger gjennom sommeren, da de fleste er opptatt med andre aktiviteter og idretter. De fleste har treningsopplegg gjennom andre aktiviteter. Noe som selvfølgelig er svært positivt!
· Rulleskitreninger sammen med resten av Verdalsklubbene i Blommen fra midten av august og frem til skiføret kom. Her har det vært mindre oppmøte enn tidligere år, men Vinne har vært godt representert på de fleste treningene. 
· Vinne Skilag deltok med eget lag på St.Olavsloppet. Stor andel med unge utøvere.
· Styrketrening i Vinnehallen fredager: Bra med oppmøte på høsten, men mindre oppmøte i sesong. Plan om oppstart igjen etter sesongslutt. 
· Skiskyttertrening: Eldste gruppe hadde oppstart i starten av juni med fortrinnsvis en dag i uka, mens det ble tilbud om fast to dager i uka utover høst og vinter. Yngste gruppe kjørte oppstart på høsten, med en kveld i uka utover vinteren.
· Kretssamling skiskyting ble arrangert i samarbeid med Stiklestad IL 27.-28.september. Dette var et tilbud for 12-14 åringene. Samlingen ble gjennomført i Blommen.
· Vi var representert på Midt-Norsk skiskyttercamp i Knyken i midten av juni, samt på MOT-samling i Knyken i midten av august.
· Helga 22.-24. august arrangerte Vinne Skilag treningssamling for juniorløperne i Team Innherred langrenn. Samlingen ble ikke bare en god treningsarena, men også en viktig møteplass for unge langrennstalenter i regionen.
· Verdalssamling ble gjennomført 1.november i samarbeid med resten av Verdalsklubbene. Denne ble avsluttet med felles taco-middag.
· Skiskytterskole ble gjennomført på høsten, med 1 ivrig elev.  
· 21.november-23.november: På grunn av snømangel i Edsåsdalen ble miljøsamlingen arrangert som hjemmesamling med utgangspunkt fra Storlidalen. Vi lånte skihytta til Frol, noe som fungerte godt. Skiføret var overraskende bra, spesielt i Heståsdalen. Det ble en fin samling selv om det ikke ble svensktur.
· Skiskole ble gjennomført på 4 kvelder i kombinasjon med karusellrenn på onsdager. Dette er nok en betydelig bedre løsning som rekrutteringsarena, enn tradisjonell skiskole i vinterferien.
· Vi har hatt deltagelse i flere samlinger i regi krets
· Flere juniorer er del av Team langrenn/Steinkjer vgs og Team Innherred Skiskyting/Steinkjer vgs/Meråker vgs. 

Trening i vinter
1. og 2. klasse hadde oppstart første mandag på nyåret og hadde tilbud om aktivitet frem til vinterferien.
3.-6. klasse har hatt tilbud om langrennstrening mandager fra høstferien og frem til påske. Treningene er stort sett, mellom jul og påske, vært gjennomført i Skiløypa.
Skiskytterskolen har fortsatt med treninger utover vinteren
4.-6. klasse har kjørt skiskyttertening på tirsdager.
7.klasse og eldre har stort sett hatt 1 langrennstrening i uka. Mange deltar parallelt med andre aktiviteter, samt har en del egentrening. Det er også et svært godt samarbeid gjennom Verdalsklubber på dette alderstrinnet, der treninger er åpne på tvers av klubber. Oppmøtet på mandager har vært stabilt bra, spesielt utøvere 13-15 år. Mange av de eldste utøverne har egne treningsplaner, eller er i et skoleløp.
Skiskyttertreningene har stort sett blitt gjennomføre tirsdager og torsdager gjennom hele vintersesongen. Her har det vært stabilt oppmøte. Positivt at vi får kjørt tirsdager med fellestrening for alle grupper.
Kveldsmaten har blitt servert når vi har trening i lysløypa, og det er positivt for det sosiale i gruppene. Mange setter pris på å kunne spise sammen etter trening. Her blir det god stemning i skihytta.
Alt i alt har det vært jevnt gode snøforhold i skiløypa i vinter, noe som har vist seg å medføre stor aktivitet!

Klubbrenn/verdalskarusell/Innherredskarusell
Det har denne sesongen blitt arrangert hele 6 klubbkaruseller. Noe vi er veldig fornøyde med hvis vi sammenligner med foregående år. Vi har arrangert karuseller både i klassisk og fristil. Vær og føreforhold har spilt på lag denne sesongen, og det er artig å se hvor viktig dette er for skilaget.
I tillegg har vi arrangert Verdalskarusell Sprint, samt at vi har bidratt til Verdalskaruseller i Blommen og Helgådalen.
Det er heller ikke i år arrangert Innherredskarusell skiskyting.

Deltagelse utenfor Vinne
Deltagelse utenfor Vinne har vært stor, og mange løpere har deltatt både på langrenn og skiskyting. Vi har hatt utøvere som har deltatt på Jr. NM skiskyting, Jr. NM langrenn, norgescup i skiskyting, norgescup langrenn, HL langrenn og HL skiskyting. I tillegg deltok flere utøvere i Midt-Norsk langrenn og LM skiskyting.
Vinne Skilag er meget godt representert på renn utenfor klubben.
Aktiviteter etter Årsmøte 2025, men før sesongslutt
· Vinne Skilag hadde deltagere på Midt norsk langrenn, LM skiskyting, Jr.NM og NC langrenn og skiskyting med fine prestasjoner.
· Under Trøndercupfinale skiskyting ble det levert gode resultater. Blant annet ble det med hjem 3 skyttertrøyer til Vinne Skilag. Det var en delegasjon på 20 personer fra Vinne Skilag som var representert i Sokna.
· Vinne Skilag arrangerte klubbtur til ski-VM i Granåsen, hvor vi så på herrestafetten. Dette var en sosial og inspirerende klubbtur, hvor vi fikk oppleve stemningen i VM-løypene.
· En rekke utøvere stilte som løypepatrulje under flere av øvelsene under ski-VM.
· Prestasjonspris 24/25 ble tildelt Tobias Bjørken
· Innsatspris 24/25 ble tildelt Ingrid Gudding



Kommende aktiviteter (etter årsmøtet)
· Junior NM og NC langrenn og skiskyting
· Trøndercupfinale skiskyting
· Gjenstående kretsrenn og turrenn jfr terminliste
· Innsatspris og prestasjonspris bestemmes og deles ut etter sesongen

Lars A. Viken	Sportslig langrenn
Rune G.		Sportslig skiskyting
